"4.1.1.3 Sekao se sengwe sa lekwalo la kutlwelobotlhoko 46 Motsesetoropo wa Ratlou Thaba – Nchu 9780 23 Ferikgong 2019 Mme Kgaboetsile E nnile maswabi le kutlobotlhoko go utlwa ka go tlhokafala ga ga rre Kgaboitsile mo kotsing ya sejanaga. Ke tatlhegelo e kgolo thata mo go wena le balosika, tota le mo morafeng wa Barolong ka kakaretso. Rre Kgaboitsile e ne e le motho yo o mafolofolo, yo o pelotelele e bile a le boineelo fa a tshwaragane le ditiro tsa setšhaba. Ke tlaa aga ke gopola seabe se a nnileng le sona mo go rulaganyetseng bana ba dikhutsana moletlo wa matsalo a Morena. O ne a kgarakgatsega, a sa fele pelo go kopa dimpho kwa ditlamong tse di farologaneng. Mma, fetisetsa molaetsa wa matshediso go batsadi ba ga rre Kgaboitsile le bana. Fa e le gore go se nka thusang ka sona, lo se okaoke go ka tlhagisa kopo ya lona. Ke nna Mmammidi 4.2 MAKWALO A SEMMUSO Lekwalo la semmuso ke le le kwalelwang setheo sengwe se se rileng. Mokwadi a ka kopa sengwe e ka nna phatlhatiro kana thuso ya mokgwa mongwe e ka nna go akgola, go tlhagisa ngongorego kgotsa, go tshitshiinya sengwe mo setheong seo. Fa o kwala lekwalo la semmuso, tlhokomela dintlha tse di latelang: • Lekwalo le, ke le le khutshwane ka gonne o tshwanetse go tota ntlha • Tshedimosetso yotlhe e e maleba le mofuta wa lekwalo e kwalwe. • Setlhogo kgotsa moono o thusa setheo go tlhaloganya diteng tsa lekwalo kwa ntle ga go buisa ka tsenelelo. • Kwala dinomoro tsa megala kwa o ka fitlhelelwang gone fa o ka bilediwa potsotherisano. • Kwala diaterese tse pedi, ya mokwadi le ya mokwalelwa. 4.2.1 Mefuta ya makwolo a semmuso • Lekwalo la kopo ya tiro/ya phatlha ya sekolo • Lekwalo la taletso • Lekwalo la tlotlomatso/kakgolo • Lekwalo go ba kgatiso 4.2.1.1 Sekao sa lekwalo la kopo ya tiro 10 KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO | SETSWANA"